Wil ons werklik help? – Bernardus
Wil ons werklik help?
April 12, 2019 April 12, 2019 nardussite
Ek kyk graag programme op televisie wat 'n inspirasie is en wat as't ware energie gee vir 'n uitdaging wat moontlik wag; wat 'n mens gereedmaak en gereedhou vir 'n moontlike geleentheid wat mag opduik. Iemand het juis gesê "When opportunity comes it's too late to prepare".
Een van die TV-programme waarna ek verwys, is die program Megaboere. In die laaste aflewering, wat 'n opsomming was van die beginsels wat telkens in episodes na vore gekom het, is die versugting uitgespreek dat daar in die land 'n poging aangewend sal word waar boere en opkomende boere dan veral, van mentors gebruik sal maak om hulle te help om te boer en effektief te boer. Dit kom daarop neer dat 'n beplande struktuur geskep moet word om volgens sekere prosesse en behulp van fondse 'n plan in werking te stel.
Hierdie beginsel en idee en behoefte geld wat my betref ook vir die onderwys en spesifiek vir disfunksionele skole, alhoewel ek reken dat disfunksionaliteit nie net beperk is tot sekere gemeenskappe en skole nie. Disfunksionaliteit kan myns insiens ook binne 'n sogenaamde 'gesonde' skoolopset voorkom. Binne 'n skool kan al die strukture bestaan, maar as individue nie dit wil laat werk nie, op grond van hulle eie onbevoegdheid of traagheid, of selfs op grond van hulle karakter en bestuurstyl – bv manipulerende gedrag en misleidende optrede – dan kan dit ook tot disfunksionaliteit (en frustrasie) aanleiding gee.
Maar ek wil graag die volgende video verder laat 'praat'. Dr Henry Cloud kan as 'n 'mentor' beskou word wat in geen onduidelike taal, grense trek. Ekself het nie altyd die voorreg gehad om 'n mentor te hê nie, alhoewel ek telkens al opgemerk het dat boeke en skrywers my 'mentors' is en was. Daar is vandag soveel geleenthede wat wag en daar is, wat my betref, nie meer rede vir verskonings en vir 'n gebrek aan inisiatief nie. Die video is ietwat lank, maar maak tyd en kyk (van voor af), bestudeer, luister, geniet en onderskei waarop dit neerkom.